tartuNLP/wikipedia-smugri-20251201 huggingface dataset:
Joulupukki vieraissa

Joulupukki vieraissa ("Tomten är far till alla barnen") on vuonna 1999 ensi-iltansa saanut Kjell Sundvallin ohjaama ruotsalainen yhteistuotantoelokuva. Komedian pääteemana on seksi.
Juoni.
Sara on ollut useasti naimisissa, ja jouluaattona hän kutsuu ex-miehensä uusine perheineen viettämään joulua hänen ja uuden kumppaninsa Jannen luona. Viinanhuuruinen tunnelma lässähtää, kun Sara ilmoittaa olevansa raskaana. Janne on juuri ehtinyt kertoa kaikille, että on käynyt salaa sterilisaatiossa vuotta aikaisemmin.
Elokuvan alussa Sara ja Janne harjoittavat sukupuoliyhteyttä komerossa, mistä perheen poikalapsi tuohtuu. Aamuisen lahjojenjaon jälkeen isä huomaa, että jääkaappi on täynnä ruokaa. Vaimo selittääkin kutsuneensa joulunviettoon kaikki exänsä ja heidän uudet perheensä. Vieraiden saavuttua Janne yrittää kaikkensa, mutta tulee nöyryytetyksi miesten saunavuorossa, kun vaimon entiset kumppanit alkavat muistella vanhoja seksiaktejaan.
Tuotanto.
"Joulupukki vieraissa" oli Monica Rolfnerin ensimmäinen käsikirjoitus. Hän sai idean nähdessään, miten ihmiset aloittavat suhteen, saavat lapsen kolmen kuukauden kuluttua, eroavat ja aloittavat seuraavan suhteen. Ohjaaja Sundvallille elokuva oli tyylillinen täyskäännös elokuvien "Metsästäjät" ("Jägarna") ja "Viimeinen sopimus" ("Sista kontraktet") jälkeen. ”Halusimme tehdä tajuttoman hauskan komedian. Haluamme, että yleisö nauraa ratketakseen ja tunnistaa itsensä luomistamme tilanteista”, kertoi ohjaaja Kjell Sundvall.
Vastaanotto.
Filmi sai ensi-iltansa Ruotsissa 26. marraskuuta 1999. Katarina Ewerlöf palkittiin Guldbagge-palkinnolla parhaasta naispääosasta. Myös Jessica Zandén, Kjell Sundvall ja Dan Ekborg olivat ehdolla. Ruotsissa elokuvasta on tullut joka joulu TV4-kanavalla esitettävä klassikko.
MTV3:n Minna Karila totesi, että "Joulupukki vieraissa" -elokuva pelaa samoilla aineksilla kuin suomalaiset kansankomediatkin: seksillä, sovinismilla, alastomuudella, kännäämisellä ja junttimaisuudella. Silti Kjell Sundvallin komedia ei häntä naurattanut vaan aiheutti kiusaantuneen olon mauttomuuksillaan. Film-O-Holic.com-sivuston Jukka Kangasjärven mielestä kyse on taas vuoden hauskimmista elokuvateatterihetkistä. Hän kuitenkin moittii elokuvan lopun lässähtämistä sovinnaiseksi ja kosiskelevaksi. Vuonna 2019 elokuvasta tehtiin suomalainen versio "Täydellinen joulu".
H’K Njoman Hrodna

H’K Njoman Hrodna (, ) on valkovenäläinen jääkiekkojoukkue Hrodnasta, ja se pelaa maan ylimmällä sarjatasolla Ekstraligassa. Njoman Hrodna on myös kakkosjoukkue Njoman Hrodna2.
Historia.
Njoman Hrodna perustettiin vuonna 1988 ja se pelasi Neuvostoliiton toiseksi korkeimmalla sarjatasolla Valko-Venäjän itsenäistymiseen saakka. Seuraavaksi joukkue pelasi Venäjän toiseksi korkeimmalla sarjatasolla kaksi vuotta. Njoman Hrodna on myös pelannut Valko-Venäjän ja Ukrainan yhteistä EEHL-liigaa. Neman Grodno on sijoittunut 2010- luvulla joka kerta kolmen parhaan joukkoon Ekstraligassa.
Berliinin joulumarkkinat

Berliinin joulumarkkinat on perinteinen joulunalusajan tapahtuma Berliinissä Saksassa. Tunnetuin markkinapaikka järjestetään Keisari Vilhelmin muistokirkon ympärillä, mutta pienempiä toreja on kaupungin muissakin osissa. Puiset vanhanaikaiset myyntikojut luovat kontrastia modernissa ympäristössä, ja niiden tarjonnassa on perinteisten joulukoristeiden lisäksi myös nykyaikaisempia koruja ja muita muotoilutuotteita.
Berliinin joulumarkkinoilla tapahtui terrori-isku 19. joulukuuta 2016, kun rekka-auto ajoi tarjoituksellisesti väkijoukkoon.
Brysselin joulumarkkinat

Brysselin joulumarkkinat on perinteinen joulunalusajan tapahtuma Brysselissä Belgiassa. Ne järjestetään kaupungin keskustassa Grand-Placella. Eri Euroopan maat ovat edustettuina omissa kojuissaan, joissa myydään perinteisiä joulukoristeita ja pikkulahjoja. Joulun lähestyessä ruoka nousee torilla suurempaan rooliin. Samaan aikaan Kalatorista tehdään luistinrata.
Markkinoihin liittyy myös monenlaisia huvituksia lapsille ja aikuisille, kuten maailmanpyörä ja karuselli.
Joulukirkko

Joulukirkko on jouluna järjestettävä jumalanpalvelus, joita on useita erilaisia. Jouluaattona käydään kuuntelemassa kirkossa jouluevankeliumi. Aaton ja joulupäivän välisenä yönä järjestetään jouluyön messu ja varsinainen juhlakirkko on varhain joulupäivän aamulla. Myös monissa kouluissa ohjelmaan kuuluu joulukirkko.
Suomessa.
Suomessa luterilaisen kirkkovuoden pyhistä jouluaatto on ollut suosituin ja monille joulukirkko on ainoa vuoden aikana vierailtava jumalanpalvelus. Kirkossa käynti on kuitenkin vähentynyt. Joulukirkkojen kävijämäärä laski Suomessa 2000-luvun alusta kymmenessä vuodessa 28 prosenttia. Suomessa kehitys on menossa samaan suuntaan kuin läntisessä maailmassa ja Ruotsissa sama ilmiö on alkanut näkyä jo aiemmin ja voimakkaammin. 
2020-luvulla jouluaaton kirkollisissa tapahtumissa oli Suomessa parisensataatuhatta osallistujaa. Luterilaisen kirkon vuoden 2023 kyselytutkimuksessa 40 prosenttia suomalaisista sanoi, että heidän lapsuudenkodissaan on käyty jouluna kirkossa. Alle 24-vuotiaista näin kertoi runsas neljännes. Suomen Lähetysseuran vuonna 2023 teettämän kyselyn mukaan joulukirkossa kävi miehistä 24 prosenttia ja naisista 27 prosenttia.
Witch-Hunts

Witch-Hunts on suomalaisen black metal -yhtyeen Darkwoods My Betrothedin kolmas studioalbumi. Se on julkaistu vuonna 1998 levymerkillä Spinefarm Records.
Ensimmäisen kappaleen puheosuus on otettu elokuvasta "".
Kappaleet.
Sanoitukset Teemu "Hexenmaister" Kautonen ja Emperor Nattasett.
Sävellykset Hallgrim.
Pacific Rim – Hyökkäys Maahan

Pacific Rim – Hyökkäys Maahan () on vuonna 2013 ensi-iltansa saanut yhdysvaltalainen tieteiselokuva, jonka ohjasi Guillermo del Toro. Elokuva perustuu Travis Beachamin ja del Toron käsikirjoitukseen. Pääosissa näyttelevät Charlie Hunnam, Idris Elba, Rinko Kikuchi, Charlie Day, Robert Kazinsky, Max Martini ja Ron Perlman.
Elokuva kertoo Jaeger-jättiroboteista, jotka taistelevat Tyynenmeren pohjassa sijaitsevasta ulottuvuusportaalista nousseita Kaiju-hirviöitä vastaan.
Elokuvan jatko-osa "Pacific Rim – Kapina" sai ensi-iltansa 23. helmikuuta 2018.
Juoni.
Elokuva alkaa päähenkilön monologista, jossa hän kertoo kuinka kaijut (jättimäiset hirviöt) tulevat Tyynenmeren pohjassa olevasta "railoksi" kutsutusta portaalista. Monologin aikana näkyy video siitä kuinka ihmiset saavat tuhottua kaijut vaivoin ohjuksilla ja tankeilla, mutta siihen mennessä kaijut ovat saaneet tehtyä kaameaa tuhoa. Niinpä kansakunnat yhdistyvät ja ihmiset alkavat rakentaa kaijujen kokoisia robotteja (jaegereita), jota ihminen ohjaa hermosillan avulla. Käy kuitenkin ilmi, että yksi ihminen ei voi ohjata yksin koko robottia. Siispä yhtä jaegeria ohjaa kaksi ihmistä, joiden mielet yhdistyvät hermosillan avulla koneen jättimäiseen runkoon kunhan he ovat "sulautumisyhteensopivia". Ihmiset alkavat vihdoin voittaa.
Sitten palataan nykyhetkeen, jossa veljekset Raleigh ja Yancy lähtevät tappamaan 3. luokan kaijua (kaijut ovat jaettu vaarallisuuden mukaan luokkiin). He yhdistävät hermosillalla mielensä ja lähtevät kohti kaijua. Samaan aikaan kaiju on hyökkäämässä laivaan, mutta veljesten jaeger (Gipsy Danger), saapuu paikalle ja tappaa kaijun plasmatykillä. Päämajasta kuitenkin ilmoitetaan, että se on hengissä, heti sen jälkeen kaiju hyökkää Gipsya kohti. Kaiju tuhoaa robottia ja tappaa Yancyn. Raleigh tappaa kaijun uudestaan plasmatykillä, mutta loppujen lopuksi robottikin tuhoutuu. Gipsy kaatuu rantaan, josta hypätään viisi vuotta eteenpäin. Raleigh työskentelee muurilla, jonka on tarkoitus suojata ihmisiä kaijuilta, koska kaijut ovat pääsemässä ihmisistä jälleen niskan päälle. Hän katsoo televisiosta, kuinka kaiju pääsi Sydneyn muurin läpi alle tunnissa, mutta onneksi jaeger nimeltä Striker Eureka tuhoaa sen. Marsalkka, jolle Raleigh aikoinaan työskenteli, pyytää häntä apuun taistellakseen uudestaan. Raleigh aluksi kieltäytyy, mutta lopulta hän suostuu. Niin he lähtevät kohti tukikohtaa, missä neljä jaeger-robottia odottaa lopullista taistelua kaijujen kanssa.
Arvostelu.
Rotten Tomatoesin koosteen mukaan 71 % kriitikoista on arvostellut "Pacific Rimin" myötämielisesti. Kooste perustuu 188 arvosteluun.
Filmgoer-sivuston kriitikko Aleksi Salonen antoi "Pacific Rimille" neljä tähteä viidestä, mikä vastaa sanallista arviota "erinomainen". Salosen mielestä tällaiset elokuvat kaatuvat yleensä heti kättelyynsä, mutta "Pacific Rim" saatiin tehtyä hyvin. Miinuksena hän toteaa, että jokin taistelukohtauksista olisi voitu jättää leikkauspöydälle. "Tv-maailman" Onnimanni Liukkoselta elokuva sai kolme tähteä viidestä ja kommentin, että ohjaaja del Toron ideat pilkistävät ajoittain esiin tästä laadukkaasta liukuhihnaviihteestä.
Dark Aureoles Gathering

Dark Aureoles Gathering on suomalaisen black metal -yhtyeen Darkwoods My Betrothedin kokoelma-albumi. Se on julkaistu vuonna 2000 levymerkillä Cryonics Records.
Albumi sisältää yhtyeen "Virgin Cunt" -nimellä julkaistut kaksi varhaista demoa, "Dark Aureoles Gathering" vuodelta 1994 sekä "Reborn in the Promethean Flame" vuodelta 1993.
Odert Reinhold von Essen (vanhempi)

 
Odert Reinhold von Essen af Zellie vanhempi (1665– 19. helmikuuta 1714 Napue) oli Ruotsin armeijan eversti. Hän kaatui Napuen taistelussa Porin jalkaväkirykmentin komentajana. 
Hän avioitui 1694 Gertrud Elisabet Pistolekorsin (k. 1739) kanssa. Pariskunnalle syntyi neljä tytärtä ja kaksi poikaa, jotka kaikki elivät aikuisiälle. Pojat Georg Reinhold (1705-1752) ja Carl Magnus (1709-1784) palvelivat upseereina armeijassa.
Pasi Kankkunen

Pasi Kankkunen on suomalainen muusikko. Hän on suomalaisen black metal -yhtye Darkwoods My Betrothedin laulaja.
ks. Darkwoods My Betrothedin diskografia
Silent Lucidity

”Silent Lucidity” on yhdysvaltalaisen Queensrÿche-yhtyeen kappale ja single vuoden 1990 "Empire"-albumilta. Kappaleen sävelsi ja sanoitti kitaristi Chris DeGarmo. Se oli ”Empire”- ja ”Best I Can” -kappaleiden jälkeen kolmas albumilta julkaistusta kuudesta singlestä.
Kappaleen sanoitukset käsittelevät selkounia. Yhtyeen lisäksi kappaleessa kuullaan jousisoittimia, jotka sovitti Michael Kamen.
Kappale sijoittui Yhdysvalloissa ensimmäiseksi "Billboardin" Hot Mainstream Rock Tracks -listalla ja yhdeksänneksi Hot 100 -listalla, ja se on Queensrÿchen ainoa Hot 100 -listalle päässyt kappale.
Säveltäjä-sanoittaja DeGarmo voitti kappaleesta BMI-palkinnon. Syyskuun 1991 MTV Video Music Awardsissa kappaleen musiikkivideo voitti katsojakilpailun. Se oli ehdolla myös neljässä muussa kategoriassa, muun muassa parhaaksi musiikkivideoksi. Helmikuun 1992 Grammy Awardsissa kappale oli ehdolla kategorioissa paras rock-kappale ja paras duon tai yhtyeen rock-lauluesitys. Queensrÿche esitti kappaleen sekä MTV- että Grammy-palkintoseremonioissa Kamenin johtaman orkesterin kanssa. Yhtye esitti kappaleen myös MTV Unplugged -ohjelmassa huhtikuussa 1992.
Kappaleet.
Singlestä julkaistiin useita eri versioita vaihtelevalla kappalelistalla. Euroopassa julkaistun 12 tuuman vinyylin ja CD:n kappalelista oli seuraava:
Livekappaleet äänitettiin Lontoon Hammersmith Odeonissa 14.–15. marraskuuta 1990.
Akhenatenin rajasteela

Akhenatenin tai Ekhnatonin rajasteelat ovat faarao Akhenatenin (hallitsi 1351–1334 eaa.) muinaisegyptiläisen Akhetatenin kaupungin rajoille Egyptin uuden valtakunnan aikaan hakkauttamia steeloja, jotka kertovat kaupungin perustamisesta. Ne ovat yksi maailmanhistorian vanhimmista kaupungin perustamista koskevista dokumenteista. Steeloissa julistetaan Akhetatenin olevan Akenatenin ainoaksi oikeaksi jumalaksi julistamalle Atonille pyhitetty monumentti.
Nimeäminen.
Egyptologi Flinders Petrie nimesi viisitoista steelaa aakkosten mukaan: näistä A, B ja F sijaitsevat Niilin länsirannalla, ja loput, J, K, L, M, N, P, Q, R, S, U, V ja X itärannalla.
Steelojen vahingot.
Steela P räjäytettiin vuonna 1908 ja ryöstelijät vahingoittivat steela S:ää pahasti vuonna 1984. Vuonna 2004 se tuhottiin dynamiitilla.
Ville-Veikko Eerola

Ville-Veikko Eerola (s. 9. huhtikuuta 1992 Hämeenlinna) on suomalainen jääkiekkopuolustaja, joka pelaa Mestis-joukkue Heinolan Peliitoissa.
Ura.
Seuraura.
Eerola on Hämeenlinnan Pallokerhon kasvatti. Hän voitti joukkueessa B-nuorten SM-pronssia vuosina 2009 ja 2010 sekä A-nuorten SM-pronssia vuonna 2012, jolloin Eerola toimi joukkueen varakapteenina. Hän debytoi miesten peleissä kaudella 2010–2011, jolloin Eerola pelasi yhden Mestis-ottelun alle 20-vuotiaiden maajoukkueessa.
Kaudeksi 2012–2013 Eerola siirtyi vuoden mittaisella sopimuksella Mestis-joukkue Heinolan Peliittoihin. 20. joulukuuta 2012 hän kävi pikakomennuksella Pelicansissa paikkaamassa puolustajavajetta. Eerola debytoi näin ollen SM-liigassa vieraissa Porin Ässiä vastaan ja sai ottelussa jääaikaa 17.16 minuuttia. Hän oli tehoilla 5+15=20 Peliittojen tehokkain puolustaja, kunnes Eerola palasi siirtotakarajalla, tammikuun 2013 lopulla loppukauden kattaneella SM-liigasopimuksella HPK:hon. Hän pelasi loppukaudella SM-liigassa viisi runkosarja- ja yhden playoff-ottelun tehden yhden syöttöpisteen. Toukokuussa 2013 Eerola teki 1+1-vuotisen jatkosopimuksen HPK:n kanssa.
Kaudella 2013–2014 Eerola jäi vähälle vastuulle HPK:ssa ja pelasi vain viisi runkosarjaottelua tehden yhden syöttöpisteen. Hän pelasi kauden aikana myös kolme Mestis-ottelua lainalla Savonlinnan Pallokerhossa. Toukokuussa 2014 HPK käytti Eerolan sopimuksessa olleen option ja teki vuoden mittaisen jatkosopimuksen hänen kanssaan. Kaudella 2014–2015 Eerola ei mahtunut kertaakaan HPK:n SM-liigajoukkueen kokoonpanoon ja seura lainasi hänet lopulta loppukaudeksi Peliittoihin tammikuussa 2015. Kaudella 2015–2016 Eerola jatkaa siellä vuoden mittaisella sopimuksella.
Maajoukkueura.
Eerola on pelannut seitsemän nuorten maaottelua.
Jakob August Estlander

Jakob August Estlander (24. joulukuuta 1831 Lapväärtti – 4. maaliskuuta 1881 Messina, Sisilia, Italia) oli suomalainen lääkäri ja kirurgi. Hän valmistui lääketieteen lisensiaatiksi 1858 ja väitteli 1859. Hän oli kirurgian ja topografisen anatomian professori vuodesta 1860. Hän pyrki kehittämään kirurgian opetusta ajanmukaiseksi. Estlanderin tieteellinen maine perustuu julkaisuun "Resektion af refben vid kroniskt empyem" (1879), jossa hän esitti uuden leikkaustavan, jolla aiemmin parantumattomana pidetty krooninen märkivän keuhkopussintulehduksen aiheuttama tila saadaan paranemaan.
Estlander oli myös yhteiskunnallisesti aktiivi. Hän oli Helsingin kaupunginvaltuuston puheenjohtaja 1879–1880, Helsingfors Dagbladin perustajia, vakuutusyhtiö Kalevan perustajia ja yhtiön ylilääkäri 1874–1881.
Ota mies elämääsi

Ota mies elämääsi ("Pon un hombre en tu vida") on vuonna 1996 ensi-iltansa saanut Eva Lesmesin ohjaama espanjalainen elokuva.
Juoni.
Jalkapallovalmentaja Juan Antonio ja tyttöbändin laulaja Belinda sananmukaisesti törmäävät uima-altaalla, ja tajuavat herättyään vaihtaneensa ruumiita keskenään. Belindaksi muuttunut Juan Antonio joutuu kävelemään korkokengillä ja torjumaan Belindan poikaystävää. Jalkapallojoukkue saa ihmetellä valmentajansa muuttunutta käytöstä.
Wizzard (metalliyhtye)

Wizzard oli kiteeläinen 1990-luvulla toiminut black- ja heavy metal -yhtye. Yhtye oli alun perin Teemu Kautosen sooloprojekti, ja hän soittikin kaikkia instrumentteja Wizzardin ensimmäisellä demolla. Kautonen muutti yhtyeineen Saksaan huhtikuussa 1997 ja palasi takaisin saman vuoden elokuussa, mutta muutti takaisin talvella 2001.
Vuonna 2003 yhtye julkaisi split-singlen "Metal Forever Vol. 1" Sacred Steelin kanssa, eikä ole ollut sen jälkeen julkisuudessa.
Diskografia.
EP:t
Wizzard (albumi)

Wizzard on saman nimisen metalliyhtyeen toinen studioalbumi. Se on julkaistu vuonna 1999 levymerkillä Nazgul's Eyrie Productions.
Albumista olisi alun perin pitänyt tulla yhtyeen esikoisalbumi. Se nauhoitettiin jo lokakuussa 1996, mutta levy-yhtiön finanssiongelmien takia levyn julkaisua siirrettiin joulukuuhun 1999.
Children of Bodom (single)

Children of Bodom on kolmen suomalaisen metalliyhtyeen Children of Bodomin, Wizzardin sekä Cryhavocin split-single. Se julkaistiin vuonna 1998 levymerkillä Spinefarm Records.
Single on kaikille kolmelle sillä esiintyvälle yhtyeelle ensimmäinen julkaisu, joka on tehty levytyssopimuksen kanssa.
Singleä myytiin kultalevyyn oikeuttaneet yli 5 000 kappaletta, ja se vietti kahdeksan viikkoa Suomen singlelistan ykköspaikalla.
Harald Fabritius

Harald (Harry) August Fabritius (21. kesäkuuta 1877 – 2. kesäkuuta 1948 Helsinki) oli suomalainen psykiatri ja professori. 
Fabritiuksen isä oli tilanomistaja, säveltäjä ja viulisti Ernst Fabritius. Fabritius oli Helsingin yliopiston psykiatrian professori ja Helsingin Lapinlahden sairaalan ylilääkäri 1925–1948. Hän vei eteenpäin neurologian oppeja ja hänen aikanaan 1930-luvulla tulivat käyttöön insuliini-, sähkö- ja kardiatsolishokkihoidot. Hän laati alan julkaisuja, joista on suomennettu esimerkiksi "Hermostuneisuus ja hermotaudit." 
Fabritiuksen puoliso oli venäläissyntyinen taiteilija Olga Sofia (Sonja) Felicia Friedlaender (1880–1956). Heidän esikoistyttärensä Leena Sibelius (1905–1994) oli psykiatrian erikoislääkäri ja vuodesta 1952 Suomen ensimmäinen naispuolinen lääkintöneuvos sekä 1952–1968 Lääkintöhallituksen mielisairasosaston päällikkö. Hänen puolisonsa oli insinööri Johannes (Jussi) Gustaf Christian Sibelius (1904–1940), jonka isä oli psykiatri Christian Sibelius. Fabritiuksen nuorempi tytär Eva Barbara Wilhelmina Haapala (1909–1978) oli kasvifysiologian tutkija ja opettaja. Hänen puolisonsa oli Outokumpu Oy:n päägeologi Paavo Haapala (1906–2002).
Fabritiuksen veljiä olivat jääkärikapteeni Almar Fabritius ja maanviljelysneuvos Edvard Josef Fabritius.
Wilhelm Fagerlund

Lars Wilhelm Fagerlund (26. lokakuuta 1852 Turku – 22. syyskuuta 1939 Finström, Ahvenanmaa) oli suomalainen lääkäri ja maaherra. Hän väitteli 1886 lääketieteen ja kirurgian tohtoriksi, oli Helsingin yliopiston oikeuslääketieteen dosentti 1889–1897, Ahvenanmaan Godbyn piirilääkäri 1897–1907, lääkintöneuvos 1907–1914, Ahvenanmaan maaherra 1922–1937.
Fagerlundin vanhemmat olivat kauppalaivuri Herman Anders Fredrik Wilhelm Fagerlund ja Laura Magdalena Sofia Stigzelius. Hän pääsi ylioppilaaksi 1871 Turun kymnaasista ja hän valmistui Helsingin yliopistosta filosofian kandidaatiksi 1875, lääketieteen kandidaaatiksi 1878 ja lääketieteen lisensiaatiksi 1885. Lääketieteen ja kirurgian tohtoriksi hän väitteli 1886. 
Fagerlund toimi assistenttina Helsingin yliopiston patologis-anatomisella laitoksella 1889–1897 ja hän hoiti oikeuslääkeopin dosentin virkaa 1889–1897. Vuonna 1897 hänet nimitettiin Ahvenanmaalle Godbyn piirilääkäriksi. Hän tutustui Ahvenanmaan maakuntaan ja otti osaa sen sivistyselämään. Fagerlund oli johtavana henkilönä kansanopiston hallinnossa, hän perusti Ahvenanmaan sivistyshistoriallisen museon ja sai Ålands Vänner-yhdistyksen julkaisemaan teossarjan Ahvenanmaasta. Hän toimi sittemmin lääkintöhallituksessa lääkintöneuvoksena 1907–1914 ja erosi sitten täysinpalvelleena.
Fagerlund julkaisi lääketieteellisiä tutkimuksia varsinkin spitaalitaudista ja tuberkuloosista. Hän julkaisi myös etnografiaa ja Ahvenanmaan paikallishistoriaa käsitelleet teokset "Anteckningar om Korpo och Houtskärs socknar" (1878), "Anteckningar rörande samfärdseln emellan Sverige och Finland över Ålands hav och de åländska öarna" (1925) ja "Frans Peter von Knorring" (1929). Fagerlund vaikutti Turun linnan ja Ahvenanmaan historiallisten museoiden perustamiseen. Hän oli Suomen lääkäriseuran "Handlingar"-sarjan toimittajana 1887–1897 ja seuran puheenjohtajana 1895.
Kun Ahvenanmaan kysymys ratkaistiin 1922 Fagerlund valittiin maakunnan maaherraksi, koska hänellä oli sekä Suomen virallisten piirien että ahvenanmaalaisten luottamus. Fagerlundin onnistui suuressa määrin poistamaan päiväjärjestyksestä Ahvenanmaan kysymyksessä syntyneet erimielisyydet ja hän loi luottamukselliset suhteet maakunnan ja valtakunnan välille. Fagerlund oli maaherrana vuoteen 1938 saakka.
Fagerlund oli naimisissa vuodesta 1890 Dagmar Elin Mechelinin kanssa.
Jakob Faggot

Jakob Faggot (13. maaliskuuta 1699 Vendel, Uplanti – 28. helmikuuta 1777) oli ruotsalainen virkamies ja maanmittari. 
Maanmittari Jakob Faggotin vanhemmat olivat nimismies Jakob Faggot ja Helena Wendler ja puoliso Eleonora Ehrenström. Faggot opiskeli Upsalan yliopistossa ja meni 1726 Ruotsin maanmittauskonttorin palvelukseen. Hän toimi maanmittauskonttorin johdossa vuodesta 1747. Faggot oli isonjaon alkuunpanija, joka ehdotti jaon toimeenpanoa englantilaisten mallien mukaan. Varsinainen asetus siitä annettiin 1757. Faggot oli myös Ruotsin tiedeakatemian sihteeri ja julkaisi taloustieteellisiä tutkimuksia kuten "Svenska landtbrukets hinder och hjelp" (1746) ja "Om allmänna tillståndets sjukdom och hjelp" (1755).
Gustaf Fahlander

Gustaf Fahlander, aateloituna Edelstam (21. maaliskuuta 1764 Vermdö, Ruotsi – 14. elokuuta 1825 Burträsk, Ruotsi) oli ruotsalainen sotilas ja maaherra. 
Fahlanderin vanhemmat olivat ruukinomistaja Peter Fahlander ja Anna Kristina Engström ja puoliso vuodesta 1793 Katarina Agatha Holmström. Fahlander tuli kersantiksi Turun jalkaväkeen 1872. Hän osallistui sotaan ja yleni ensin luutnantiksi 1788 ja sitten kapteeniksi. Majurin arvon hän sai 1795, everstiluutnantti ja Kajaanin pataljoonan komentaja hänestä tuli 1796. Oulun läänin vt. maaherrana Fahlander toimi 1804–1805. Suomen sodassa 1808–1809 hän kuului joukkoineen Sandelsin prikaatiin. Hän sai 1808 ylennyksen everstiksi ja hänet aateloitiin 1809 nimellä Edelstam. Vuosina 1811–1817 hän oli Länsipohjan maaherra ja sen jälkeen tilanomistaja Länsipohjan Burträskissä.
Curling talviolympialaisissa 2006 – naisten turnaus

Naisten curlingturnaus talviolympialaisissa 2006 alkoi 13. helmikuuta ja päättyi 23. helmikuuta 2006.
Mitalipelit.
Loppuottelu.
Naisten finaali ratkesi vasta jatkopäässä viimeisenä heittäneen Ruotsin kipparin Anette Norbergin kaksoispoistoon heittokiven jäädessä pesään.
Pontus Fahlbeck

Pontus Erland Fahlbeck (1850–1923) oli ruotsalainen historioitsija ja valtiotieteilijä. Hän oli Lundin yliopiston professori vuodesta 1889 ja ensimmäisen kamarin jäsen 1903–1911. Hän oli "Statsvetenskaplig Tidskriftin" perustajia. Fahlbeck lahjoitti vuonna 1919 puoli miljoonaa markkaa Åbo Akademin tilastotieteen professuurin perustamiseen.
Pamidronihappo

Pamidronihappo eli pamidronaatti (C3H11NO7P2) on toisen sukupolven bisfosfonaattilääkeaine, jota käytetään Pagetin taudin ja eräiden syöpätautien hoidossa luustovaurioiden ehkäisyyn ja hoitoon.
Vaikutusmekanismi, käyttö ja sivuvaikutukset.
Pamidronihappo estää luun resorptiota sitoutumalla luun hydroksiapatiittiin ja estämällä luuta hajottavien osteoklastien toimintaa. Toisin kuin monia muita bisfosfonaattilääkkeitä, pamidronihappoa ei ole hyväksytty osteoporoosin hoitoon, mutta sitä käytetään suonensisäisesti annosteltuna Pagetin taudin, syöpäkasvainten aiheuttaman korkean veren kalsiumpitoisuuden eli hyperkalsemian sekä myelooman ja rintasyövän aiheuttamien luustomuutosten ehkäisemiseen ja korjaamiseen.
Pamidronihapon aiheuttamia sivuvaikutuksia voivat olla kuumeilu ja flunssan kaltaiset oireet, väsymys, pääkipu, hypokalsemia, huonovointisuus ja oksentelu ja anoreksia. Pamidronihappo, kuten useat muutkin bisfosfonaattilääkkeet, voi aiheuttaa leuan osteonekroosia. Lisäksi haittana pamidronihappolääkityksellä voi olla suun kuivuminen ja huonontunut makuaisti.
Tomaž Hostnik

Tomaž Hostnik (8. marraskuuta 1961 Medvode, Jugoslavia – 21. joulukuuta 1982 lähellä Medvodea, Slovenia) oli slovenialainen muusikko. Hän oli Laibachin laulaja.
Hostnik liittyi Laibachiin vuonna 1981 ensin gramofoninkäyttäjänä ja sittemmin päälaulajana. Hostnik osallistui myös Laibachin varhaisten manifestien laatimiseen ja teki taideteoksia ensimmäisiin "Laibach Kunst" -näyttelyihin. Yhtyeen jäsenten käyttämistä salanimistä (Eber, Saliger, Keller, Dachauer) Hostnikin nimi oli Ivo Saliger.
Viimeinen julkinen esiintyminen tapahtui Zagrebissa 11. joulukuuta 1982. Kyseinen Laibach-konsertti tunnetaan nimellä "Pahan kosketus". Kymmenen päivää myöhemmin eli 21. joulukuuta Hostnik hirttäytyi heinäkatoksessa lähellä kotikaupunkiaan Medvodea.
Laibach ei hyväksynyt keulakuvansa itsemurhaa, vaan Hostnik erotettiin ryhmästä postuumisti. Yhtye on kuitenkin myöhempinä vuosina kunnioittanut entisen laulajansa muistoa omistamalla erinäisiä projektejaan Hostnikille.
Moshulu (purjevene)

Moshulu on Edgar Eriksonin 1946 omaan käyttöönsä tilaama jahti, joka nimettiin Moshulu-nimisen purjelaivan mukaan. Tämän itämeriristeilijän (Ö8, L13) suunnitteli Birger Slotte. Moshuluksi ristitty purjejahti (s/y) valmistui Wilenius Båtvarvetilta Porvoossa 1948. Edgarin isä Gustaf Erikson menehtyi 1947, jolloin Eriksonien purjelaivastossa vielä aktiivisti pyrittiin ylläpitämään purjelaivamerenkulkua.
s/y Moshulu on edelleen hienossa kunnossa ja aktiivisessa käytössä. Moshulun kotisatama on Helsingissä Lauttasaaressa Sindbad-pursiseurassa.
s/y Moshulun tietoja:
Pähkinäprinsessa

Pähkinäprinsessa () on vuonna 2001 ensi-iltansa saanut Cheng-Sheng Linin ohjaama taiwanilais-ranskalainen elokuva.
Juoni.
Nuori mies ja nainen ajelehtivat Taipeissa etsien itseään ja toisiaan. Nainen päätyy aliarvostettuun työhön, myymään lievästi huumaavia betelpähkinöitä kadulla.
Näyttelijät.
Lähde: 
Vastaanotto.
Elokuva sai Hopeinen karhu -palkinnon Berliinin elokuvajuhlilla. Helsingin Sanomien Veli-Pekka Lehtonen pitää elokuvan alkua lupaavana, mutta sitten tarina lässähtää ja henkilöt ja tarina alkavat ajelehtia kuka minnekin.
Ave Maria – Joulun klassikot

Ave Maria – Joulun klassikot on Jarkko Aholan joulualbumi, joka julkaistiin 9. marraskuuta 2012. Levyn myynti oli jo ennen joulukuun 2012 puoliväliä ylittänyt kultalevyrajan (10 000 kappaletta).
Albumi valittiin vuoden 2012 neljänneksi parhaaksi joulualbumiksi.
Melker von Falkenberg

Melker von Falkenberg (myös Melchior Falkenberg; 1. joulukuuta 1597 Kirumpää, Liivinmaa – 3. helmikuuta 1651 Tukholma) oli ruotsalainen sotilas ja virkamies, syntyisin Liivinmaalta. Hän oli Turun läänin maaherrana vuosina 1637–1642 ja pani toimeen kreivin ajan uudistuksia. Von Falkenberg oli epäsuosittu ja suorastaan vihattu suomalaisten keskuudessa. Kun hänelle tarjottiin vuonna 1641 Porin läänin maaherruutta, hän kieltäytyi ja pyysi siirtoa pois Suomesta. Myöhemmin von Falkenberg oli Tukholman alikäskynhaltijana 1645–1648 ja sotakollegion sotaneuvoksena vuodesta 1648. Hän oli aatelin edustajana useilla valtiopäivillä vuosina 1627–1644. Sotilasarvoltaan hän oli eversti.
Melker von Falkenbergin veljenpoika oli Carl Falkenberg.
Mademoiselle (elokuva)

Mademoiselle ("Mademoiselle") on vuonna 2001 ensi-iltansa saanut Philippe Lioret’n ohjaama ranskalainen elokuva.
Juoni.
Claire Canselier (Sandrine Bonnaire) on onnellinen kahden lapsen äiti ja lääke-edustaja. Työnantajansa seminaarissa hän tapaa Pierren, siellä esiintyvän koomikon, ja he viettävät unohtumattoman päivän yhdessä.
Andrei Loktionov

Andrei Vjatšeslavovitš Loktionov (; s. 30. toukokuuta 1990 Voskresensk, Venäjän SFNT, Neuvostoliitto) on venäläinen jääkiekkoilija, joka pelaa KHL-joukkue SKA Pietarissa. Loktionov on pelipaikaltaan keskushyökkääjä, mutta osaa pelata myös laidassa.
Ura.
Seuraura.
Loktionov on Himik Voskresenskin kasvatti. Hän pelasi ensimmäiset miesten pelinsä Spartak Moskovan kakkosjoukkueessa, Venäjän kolmanneksi korkeimmalla sarjatasolla Pervaja Ligassa 15-vuotiaana kaudella 2005–2006. Kaudella 2006–2007 Loktionov pelasi samaa sarjaa Lokomotiv Jaroslavlin kakkosjoukkueessa. Kaudella 2007–2008 hän debytoi Jaroslavlin miesten Superliigajoukkueessa, jossa Loktionov pelasi viisi runkosarja- ja yhden pudotuspeliottelun ja teki yhden syöttöpisteen.
Los Angeles Kings varasi Loktionovin viidennellä kierroksella 123. pelaajana . Samana kesänä myös OHL-joukkue Windsor Spitfires varasi hänet seitsemäntenä pelaajana. Loktionov voitti Spitfiresissä kauden 2008–2009 päätteeksi Memorial Cupin.
Loktionov siirtyi kaudeksi 2009–2010 Los Angelesin organisaatioon. Hän pelasi pääosan kaudestaan sen farmijoukkueessa AHL:n Manchester Monarchsissa. Loktionov pelasi kauden aikana yhden NHL-ottelun. Hän pelasi AHL:n runkosarjassa vain 29 ottelua, koska loukkasi olkapäänsä marraskuussa 2009. Kauden 2010–2011 Loktionov aloitti NHL:ssä, jossa pelasi kauden aikana yhteensä 19 runkosarjaottelua tehopistein 4+3=7. Loktionov teki NHL-uran avausmaalinsa 19. lokakuuta 2010 Carolina Hurricanesia vastaan. Loppukaudesta hän loukkasi taas olkapäänsä ja pelasi kaudella AHL:ssä yhteensä 34 runkosarjaottelua. Kaudella 2011–2012 hän pelasi NHL:ssä 39 runkosarja- ja kaksi pudotuspeliottelua tehopistein 3+4=7. Los Angeles voitti kauden päätteeksi NHL:n mestaruuden Stanley Cupin.
Maajoukkueura.
Loktionov pelasi alle 18-vuotiaiden MM-kilpailuissa Venäjän maajoukkueessa vuosina 2007 ja 2008. Vuonna 2007 Venäjä voitti turnauksen ja vuonna 2008 hopeaa. Lisäksi Loktionov pelasi alle 19-vuotiaiden World Junior A Challengessa vuonna 2008.
Pelityyli.
Loktionovin vahvuuksia ovat pelinrakentaminen, kädet, kahden suunnan pelaaminen, pelisilmä, syöttötaito, mailatekniikka, kiekonhallinta ja rauhallisuus. Loktionovin heikkouksiin kuuluu fysiikan ja voiman puute sekä loukkaantumisherkkyys. Lisäksi hän on keskinkertainen luistelija.
Hellä suudelma

Hellä suudelma ("Ae Fond Kiss...") on Ken Loachin ohjaama draamaelokuva vuodelta 2004. Eri kulttuureista tulevien nuorten rakkaudesta kertovan tarinan on käsikirjoittanut Paul Laverty.
Juoni.
Nuori pakistanilaissukuinen muslimimies Casim asuu Skotlannin Glasgow’ssa ja tapaa opettajana työskentelevän nuoren katolilaisen naisen nimeltä Roisin. He rakastuvat, mutta yhteiskunnan paine aiheuttaa romanssille vaikeuksia. Casimin vanhemmat järjestävät pojalle sopivamman morsiamen, tämän serkun Jasminen. Casim on vaikeiden valintojen edessä.
Vastaanotto.
Film-O-Holic.com-elokuvasivuston Tiina Forsbergin mielestä "Hellä suudelma" on ”kaunis ja pienimuotoinen elokuva rakkaudesta, etnisyydestä ja uskonnosta nyky-Britanniassa”. Hänestä kärjekkäänä yhteiskuntakriitikkona tunnettu Loach on tässä elokuvassa lähtenyt tavallista hempeämmin liikkeelle, mutta ratkaisu ei aivan toimi: ”-- erinomaisesta alustaan huolimatta elokuva kaatuu lopulta omaan positiivisuuteensa, kun rakkaus tuntuu voittavan jälleen kaikki esteet”. "Helsingin Sanomien" Veli-Pekka Lehtonen on dramaturgiasta päinvastaista mieltä: ”Elokuva ei ensin oikein käynnisty. Henkilökuvaus on Khanien perheen kohdalla perusteellista mutta ei erityisen mieleenpainuvaa. Kepeyttäkin on tavoiteltu, mutta asianajohenki kahlitsee aika lailla elokuvaa. Elokuvan toinen tunti on kuitenkin alkua terävämpi ja siten koko jutun pelastus.”
Germaaninen kantakieli

Germaaninen kantakieli eli kanta­germaani on hypoteettinen kantakieli, josta nykyiset germaaniset kielet ovat kehittyneet. Sitä ei pitkään tunnettu kirjallisista lähteistä, mutta myöhempi tutkimus on löytänyt jäänteitä sen myöhäismuodoista. 
Yleisesti ajatellaan, että kielen alkukoti sijaitsi noin vuonna 700 eaa. niin sanotun Jastorf-kulttuurin alueella nykyisen pohjoisen Saksan ja nykyisen Tanskan alueilla. Jorma Koivulehto on esittänyt, että alkukoti on ulottunut tätä pohjoisemmaksi, mutta hänen ajatuksensa ovat saaneet lähinnä kannatusta Suomen tutkijayhteisöissä. 
Eteläisessä Skandinaviassa arviolta 1700 eaa. – 600 eaa. vallinneen pohjoisen pronssikauden kulttuurin keskuudessa indo­eurooppalaisesta kantakielestä syntyi vähitellen germaaninen kantakieli. Kieltä puhuttiin luultavasti noin vuosina 700 eaa. – 500 jaa. eli noin 1 000 vuoden ajan. Tuona aikana kantagermaani kuitenkin jo koki muutoksia. Loppuvaiheessa kanta­germaani oli jo luultavasti jakautunut murteisiin, joista osa hävisi kokonaan käytöstä ja osasta kehittyivät nykyään puhutut germaaniset kielet. Germaanisesta kantakielestä kehittyi esimerkiksi pohjoisgermaaninen kielimuoto, joka myöhemmin vaihtui kantaskandinaaviksi. 
Noin vuodesta 850 eaa. alkanen viileät säät saivat osan kansasta siirtymään nykyisen Saksan ja Alankomaiden alueille. Osa väestöstä jäi Skandinaviaan sen nykyiseksi väestöksi, ja pohjoisgermaaniset eli skandinaaviset kielet kuten ruotsi, norja ja tanska periytyvät heiltä. Näin germaaniheimot saivat alkunsa ja tästä syystä saksa ja hollanti ovat ruotsia osaavan osittain ymmärrettävissä. 
Kielioppi.
Nominit.
Kantagermaanissa nomineihin kuuluivat substantiivit, adjektiivit, pronominit, kvanttorit ja useimmat artikkelit (engl. "determiners").
Kantasuomen lainasanat.
Germaanisesta kantakielistä on saatu runsaasti tärkeitä lainasanoja kantasuomen eri muotoihin. Lainasanat kuvaavat kantasuomen puhujien kokemaan kulttuurimurrosta, sillä vanhimmat selvästi maatalouteen viittaavat sanat, kuten "ruis" ja "kaura" ovat germaanisperäisiä. Myös sana "äiti" on peräisin kantagermaanista. Tätä seikkaa on usein käytetty todisteena itämerensuomalaisten ja germaanista kantakieltä puhuneiden indoeurooppalaisten läheisistä ja rauhanomaisista suhteista. Suomen kielen miehiä kuvaavat sanat ovat taas hyvin vanhoja, eikä niitä ole lainattu toisista kielistä.
Peter Takaaki Hirayama

Peter Takaaki Hirayama (; 31. maaliskuuta 1924 Soul – 15. heinäkuuta 2023) oli japanilainen roomalaiskatolinen piispa. Hänet vihittiin papiksi Fukuokan hiippakuntaan 19. maaliskuuta 1957 ja nimitettiin Oitan hiippakunnan johtoon 15. marraskuuta 1969. Piispaksi konsekroinnin suoritti 25. tammikuuta 1970 Bruno Wüstenberg, jota avustivat Peter Saburo Hirata ja Dominic Senyemon Fukahori.
Hirayama jäi eläkkeelle 10. toukokuuta 2000.
Dave L. B. Inventive

Dave L. B. Inventive on Dave Lindholmin bluesjuurista rockia soittava yhtye, joka julkaisi ensimmäisen albuminsa vuonna 2012. Tällöin yhtye käytti nimeä Dave Lindholm B. Inventive. Yhtye julkaisi myös toisen albumin vuonna 2012. Dave L. B. Inventive teki ensimmäiset keikkansa vasta toisen levyn julkaisun jälkeen. Helmikuussa 2015 yhtye julkaisi kolmannen albumin "Behind Shades", jossa on mukana taustalaulajina duo, jossa oli muun muassa Battle Beastista tunettu Noora Louhimo sekä hänen veljensä Pekka Louhimo. Lindholm ei varsinaisesti ole lyönyt loppua kokoonpanolle, mutta B. Inventiven sijaan keskittyy muuhun tuotantoonsa.
Nordisk familjebok

Nordisk familjebok on ruotsalainen tietosanakirja. Sen ensimmäinen laitos ilmestyi 20 niteenä vuosina 1876–1899. Toinen laitos, jota yleensä kutsutaan nimellä "Uggleupplagan" kirjan selkämyksessä olleen pöllökuvan vuoksi, ilmestyi 38 niteenä vuosina 1904–1926. Tietosanakirjan toinen laitos sisältää noin 182 000 hakusanaa ja sitä pidetään yleensä Ruotsin täydellisimpänä kirjamuotoisena ensyklopediana.
Linköpingin yliopiston Project Runeberg on skannannut ja ladannut Internetiin Nordisk familjebokin kaksi ensimmäistä laitosta.
Statoil-Havnen

Statoil-Havnen (LOCODE: DK STT) on Tanskan Sjællandin saaren Kalundborgin lahden (vuonon) rannalla sijaitsevan Kalundborgin kaupunginsataman yhteydessä oleva yksityinen, Statoilin Tanskan öljynjalostamon öljy- ja öljytuotelaituri. Tämä laituri luokitellaan omistuspohjansa takia usein omaksi satamakseen; se kuuluu rahtimääränsä puolesta Tanskan suurimpiin. 
Statoilin Kalundborgin öljynjalostamo on Tanskan suurin öljynjalostamo 5,5 miljoonan raakaöljytonnin vuosikapasiteetillaan. Jalostamon tuotanto palvelee Itämeren alueen markkinoita, esimerkiksi Statoilin huoltamoita Skandinaviassa ja Baltian maissa.
Rahdin määrä.
Satamaan tuodaan tyypillisesti 4–5 miljoonaa tonnia raakaöljyä ja sieltä laivataan poisvietäväksi 2,5–3 miljoonaa tonnia öljynjalostustuotteita vuosittain. Satamassa käy suuruusluokkaa 500–800 alusta vuosittain, joista vähemmistö on raakaöljyä tuovia öljytankkereita (kooltaan suurempia) ja enemmistö pienempiä öljynjalostustuotteita kuljettavia tankkialuksia.
Haywire (elokuva)

Haywire on vuonna 2011 ensi-iltansa saanut yhdysvaltalainen toimintatrilleri, jonka ohjasi Steven Soderbergh. Pääosissa näyttelevät Gina Carano, Michael Fassbender, Ewan McGregor, Bill Paxton, Channing Tatum, Antonio Banderas, ja Michael Douglas. Elokuvan tarina kertoo naisagentista, joka joutuu petetyksi viimeisimmän tehtävänsä yhteydessä. Elokuvan Suomen ensi-ilta oli 13. huhtikuuta 2012.
Onni etsii asuntoa

Onni etsii asuntoa on Thure Bahnen ohjaama elokuva vuodelta 1955. Elokuva kuului tuotantoyhtiö Suomen Filmiteollisuuden 20-vuotisjuhlavuoden 1954 ohjelmaan, mutta esitys lykkääntyi seuraavaan vuoteen. Elokuvan käsittelytyyli ja sivujuonteet liittyvät rillumareiperinteeseen. Se oli Bahnen kolmas ja viimeinen ohjaustyö – hän kuoli tammikuussa 1956.
Vastaanotto.
Aikalaisarvioissa tarinaa pidettiin mahdottomana, siinä on liikaa seikkailuja, eikä antoisasta aiheesta ole otettu irti riittävästi. Kiitosta saivat näyttelijöistä Mai-Brit Heljo, joka luo tyhjästä tyylikkään naistyypin, ja Aku Korhonen, jonka suoritus arvioitiin elokuvan hauskimmaksi. 
Eräissä myöhemmissä arvioissa todetaan, että elokuva on raskasta katsottavaa ja SF:n ”komedialinjalla silkkaa b-luokan metritavaraa”.
Anthony John Valentine Obinna

Anthony John Valentine Obinna (s. 26. kesäkuuta 1946 Emekuku) on nigerialainen roomalaiskatolinen arkkipiispa. Hänet vihittiin papiksi Owerrin hiippakuntaan 9. huhtikuuta 1972 ja nimitettiin sen johtoon 1. heinäkuuta 1993. Piispaksi konsekroinnin suoritti 4. syyskuuta Carlo Maria Viganò, jota avustivat Mark Onwuha Unegbu ja Gregory Obinna Ochiagha.
Owerrin korotuttua arkkihiippakunnaksi Obinna sai nimityksen sen arkkipiispaksi 26. maaliskuuta 1994.
Kosterhavetin kansallispuisto

Kosterhavetin kansallispuisto on Ruotsissa Länsi-Götanmaan läänissä sijaitseva merellinen kansallispuisto. Se sijaitsee Strömstadin ja Tanumin kuntien alueella sekä rajautuu Norjan puolella olevaan Ytre Hvalerin kansallispuistoon. 
Vuonna 2009 perustettu puisto on kooltaan 38 878 hehtaaria. Samaan aikaan perustetun Ytre Hvalerin puiston kanssa yhteenlaskettu pinta-ala on noin 80 000 hehtaaria.
Kosterhavet on Ruotsin ensimmäinen kansallispuisto, joka on merenpinnan alapuolella ja sieltä löytyy myös maan ainoa koralliriutta. Puistosta löytyy veden pinnan alta yli 6000 erilaista eläin- ja levälajia, joista silmäkoralli ja noin 200 muuta lajia esiintyvät Ruotsissa vain siellä.
Hans Henrik Fattenborg

Hans Henrik Fattenborg (8. lokakuuta 1769 Pohja – 10. toukokuuta 1849 Kaarina) oli suomalainen pappi, kielitieteilijä, professori ja yliopiston rehtori. 
Fattenborgin vanhemmat olivat maanmittari Hans Fattenborg ja Anna Maria von Glan ja puoliso Vendla Johanna Nylander. Opiskeltuaan Porvoon lukiossa 1781–1784 hän tuli ylioppilaaksi Turkuun 1787 ja valmistui filosofian maisteriksi 1795. Papiksi Fattenborg vihittiin joulukuussa 1808, teologian tohtori hänestä tuli 1831. Fattenborg oli 1812–1831 Turun akatemian, myöhemmin Helsingin yliopiston, itämaisten kielten professori ja yliopiston rehtori 1821–1822. Turun akatemian itämaisten dosenttina hän oli toiminut jo vuodesta 1796, historian ja siveysopin apulaisena vuodesta 1804 ja teologian apulaisena vuodesta 1808. Hän oli myös palkkapitäjänsä Piikkiön kirkkoherra 1808–1812. Turun tuomiokapitulin jäsen Fattenborg oli 1808–1812 ja apujäsen 1814–1815. Fattenborg julkaisi paljon käytetyn sanakirjan "Grekiskt handlexicon öfver Nya Testamentet" (1842).
Berndt Federley

Berndt Federley (22. joulukuuta 1799 Sund – 13. tammikuuta 1863 Helsinki) oli suomalainen kuvernööri ja senaattori.
Federley toimi senaatissa virkamiehenä. Vuonna 1841 hänet nimitettiin tullilaitoksen ylitirehtööriksi, vuonna 1847 Vaasan läänin kuvernööriksi, 1854 Kuopion läänin kuvernööriksi, ja vuonna 1855 hänet kutsuttiin senaatin kamaritoimituskunnan päälliköksi. Hän puolusti senaattorina ollessaan säätyjen oikeuksia. Hän oli senaatissa vähemmistössä, joka vastusti valtiopäivien korvaamista Tammikuun valiokunnalla, minkä kannan keisari hyväksyi, mutta Federley joutui kuitenkin siirtymään oikeusosastoon 1862 ja erosi senaatista.
Juristi, virka- ja valtiopäivämies Carl Federley oli Berndt Federleyn poika.
V. Y. Vihdoinkin yhdessä

V. Y. Vihdoinkin yhdessä on marraskuussa 1986 ensi-iltansa saanut jouluaiheinen komediaelokuva, jonka on ohjannut Kari Kyrönseppä ja jonka pääosassa sekä Kyrönsepän ohella toisena käsikirjoittajana on Pirkka-Pekka Petelius.
Elokuvan lauluja julkaistiin myös Peteliuksen samannimisellä albumilla. Elokuvaa kuvattiin Helsingissä, Lohjalla ja Jamaikan Ocho Rioksella. Elokuvaa ei ole julkaistu VHS-kasettina eikä DVD-levynä.
Elokuvan miksannut Tom Forsström sai Valtion elokuvataiteilijapalkinnon vuonna 1986.
Juoni.
Videofirman ujo omistaja Hese kulkee mopolla kuvaamassa tilauksesta joulujuhlia videolle. Toimistonsa portailta Hese löytää nimettömän joululahjan, Hese-slipoverin, ja alkaa selvittää keneltä se on. Hän kulkee taksilla naisten ovilla, kunnes hänelle valkenee, että lahja onkin taksinkuljettaja Astalta. Lukemattomien absurdien juonenkäänteiden jälkeen hän ja Asta lopulta ehkä saavat toisensa.
Soundtrack.
Kappaleet.
(*) Julkaistu soundtrackilla.
Vastaanotto.
"Aamulehden" Matti Apusessa elokuva herätti odotuksia tekijöidensä takia, mutta tuotti kuitenkin pettymyksen: ”V. Y.:ssä ei ole tarpeeksi röyhkeyttä ja anarkiaa, juuri niitä ominaisuuksia joissa Kyrönsepän huumori on maukkaimmillaan.” Osmo Peltonen ("Kansan Uutiset") mielestä ”käsittämättömän kömpelö” "Vihdoinkin yhdessä" romahduttaa uskon kotimaiseen elokuvakomediaan. "Iltalehden" Olli Manninen piti elokuvaa auttamattoman keskeneräisenä elokuvana, mutta kirjoitti sen sisältävän kuitenkin ripauksen suomalaiselokuville harvinaista lämpöä. Hannu-Pekka Wettenhovi oli "Etelä-Saimaa"-lehdessä myönteisempi: ”Tarina etenee sopivan joutuisasti. Tapahtumat seuraavat toisiaan johdonmukaisesti ja mielekkäästi. Joulun aika suo tekijöille mahdollisuuden hurjanlaisiinkin mielikuvitusretkiin ja kohtauksiin, joita ei muuten voisi uskoa todeksi.”
Jussi Koponen

Jussi Koponen (s. 21. maaliskuuta 1974) on suomalainen muusikko ja entinen kunnallispoliitikko. Hän on metalliyhtye Sethianin kitaristi, jonka hän perusti vuonna 1998 yhdessä Tapio Wilskan kanssa Nattvindens Gråtin hajottua 1997. Hän on soittanut myös black/heavy metal -yhtyeessä Wizzard.
Politiikka.
Vuoden 2017 kuntavaaleissa Koponen asettui Vasemmistoliiton ehdokkaaksi ja hänet valittiin Savonlinnan kaupunginvaltuustoon. Koponen toimi myös Kaakkois-Suomen Vasemmistoliiton piirihallituksen jäsenenä. Vuonna 2018 hänet valittiin Savonlinnan Vasemmiston puheenjohtajaksi. Vuoden 2021 kuntavaaleissa hän ei asettunut ehdolle.
Keskinormaali

Keskinormaali on geometriassa suora, joka kulkee janan keskipisteen kautta eli jakaa sen kahteen yhtä suureen osaan ja on samalla janan normaali. Janan ja normaalin välinen kulma on 90°.
Janalla.
Janalle voidaan piirtää mihin tahansa pisteeseen normaali, mutta janalla on vain yksi keskinormaali. Keskinormaali on tasolle syntyvä ura, joka koostuu kummastakin janan päätepisteestä yhtä kaukana olevista pisteistä.
Keskinormaalin konstruktio.
Janalle voidaan piirtää keskinormaali käyttäen vain harppia ja viivainta. Merkitään janan päätepisteet A ja B. Otetaan harppiin säteeksi janan mitta ja piirretään ympyrät keskipisteinään A ja B. Ympyränkaaret leikkaavat kahdessa pisteessä C ja D, mikäli säteet ovat riittävän pitkät. Pisteen C etäisyydet janan päätepisteistä A ja B ovat yhtä suuret, ja samoin on pisteen D kohdalla. Silloin C ja D ovat kaksi keskinormaalin pistettä. Piirretään pisteiden C ja D kautta keskinormaalin suora.
Kolmiossa.
Kolmiossa keskinormaaliksi kutsutaan myös sitä janaa, joka jää keskinormaalista kolmion sisään. Janan päätepistettä kolmion sivulla kutsutaan keskinormaalin kantapisteksi. Keskinormaali ei yleensä kulje vastaisen kulman kärjen kautta ja näin käy vain tasasivuisessa kolmiossa tai tasakylkisen kolmion huipussa.
Keskinormaalien leikkauspiste.
Kaikki kolme kolmion keskinormaalia leikkaavat samassa pisteessä. Tätä pistettä kutsutaan kolmion merkilliseksi pisteeksi ja Eulerin suoran yhdeksi pisteeksi.
Kolmion ympäri piirretty ympyrä.
Tämä piste on kolmion ympäri piirretyn ympyrän keskipiste. Koska keskipiste on ympyrän keskipiste ja kolmion kärjet sijaitsevat ympyrällä, on ovat janat keskipisteestä kolmion kärkiin ympyrän säteitä ja siten keskenään yhtä pitkät. Keskipiste on siten piste, joka on yhtä kaukana kolmion kaikista kärjistä. Yhtä pitkien säteiden rajoittamat kolmiot ovat siten tasasivuisia kolmioita. Keskinormaalit ovat näiden kolmioiden korkeusjanat ja halkaisevat kolmiot kahteen yhtenevään suorakulmaiseen kolmioon.
Analyyttinen geometria.
Tasogeometriassa.
Merkitään janan päätepisteitä formula_1 ja formula_2. Janan keskipiste M on formula_3 Tämän pisteen kautta kulkeva normaali on janan keskinormaali. Sen kulmakerroin päätellään janan kulmakertoimesta, joka on 
formula_4 
Kulmakertoimien kohtisuoruusehdon mukaisesti normaalin kulmakertoimeksi saadaan
formula_5 
Keskinormaalin yhtälö voidaan kirjoittaa keskipisteen M ja kulmakertoimen kn avulla 
formula_6
joka on normaalimuodossa
formula_7
Jouluyö murhayö

Jouluyö murhayö, myöhemmin myös nimellä "Jouluyö, kuoleman yö" () on vuonna 1984 julkaistu Charles E. Sellier Jr:n ohjaama yhdysvaltalainen slasher-kauhuelokuva.
Yhdysvalloissa elokuva sai ensi-iltansa 9. marraskuuta 1984, samana päivänä kuin Wes Cravenin ohjaama "Painajainen Elm Streetillä".
Juoni.
Elokuva kertoo Billy-nimisestä pojasta, joka näkee lapsena joulupukkipukuisen miehen murhaavan Billyn ja hänen pikkuveljensä Rickyn vanhemmat jouluaattoiltana. Vartuttuaan veljensä kanssa orpokodissa Billy patoo traumaattista kokemusta sisällään, kunnes ne vuosia myöhemmin hänen aikuisuuden kynnyksellä purkautuvat väkivaltaisella tavalla.
Vastaanotto.
Elokuva on ensimmäisiä kauhuelokuvia, joiden teemana on joulu, ja se nauttii nykyään kulttimainetta. Se sai ilmestymisaikanaan paheksuvaa kritiikkiä Yhdysvaltain koulujen vanhempainyhdistyksiltä jouluteeman ja julkaisuajankohdan perusteella. Elokuva poistettiinkin elokuvateatterilevityksestä ennenaikaisesti, mutta elokuva ehti silti tuottaa voittoa.
"Video-oppaassa" vuodelta 1995 Kari Hintikka antoi elokuvan Suomessa julkaistulle VHS-kasettiversiolle kaksi tähteä viidestä, mikä teoksen mukaan vastaa sanallista arviota ”keskinkertainen”. Hänen mukaansa "Jouluyö murhayö" on amerikkalaisittain syviä viiltoja yrittävä kauhistelu, joka tyytyy alun siedettävän kehittelyn jälkeen listimiseen.
Elokuvasta tehtiin viisi jatko-osaa, ensimmäisenä myös kulttimainetta nauttiva "Silent Night, Deadly Night 2".
Kohtelu Suomessa.
Valtion elokuvatarkastamo määräsi ennakkotarkastuksessa 2. syyskuuta 1989 elokuvalle ikärajan KK (Kokonaan kielletty), joten sitä ei saanut laillisesti Suomessa esittää eikä levittää. Täyskielto kumoutui 1. tammikuuta 2001 kuvaohjelmien tarkastusta koskevan lakimuutoksen yhteydessä.
Providence College

Providence College on yksityinen, roomalaiskatolinen yliopisto Providencessa, Rhode Islandin osavaltiossa Yhdysvalloissa. Yliopisto on perustettu vuonna 1917, ja syksyllä 2023 siellä opiskeli noin 4 300 perustutkintoa suorittavaa opiskelijaa.
Providenece on Yhdysvaltojen ainoa Dominikaaniveljestön ylläpitämä yliopisto. Sen opetus jakaantuu neljään tiedekuntaan:humanistiset ja luonnontieteet, liiketalous, ammatillinen osaaminen ja jatkokoulutus. Tiedekunnasta riippumatta kaikki opiskelijat käyvät saman kaksivuotisen perusjakson joka tutustuttaa heidän länsimaisen sivistyksen perusteisiin. 
NCAA:n alaisessa yliopistourheilussa yliopistoa edustavat Providence Friarsin nimellä kulkevat joukkueet.
Huovila

Huovila on suomenkielinen sukunimi. Huovila-nimisiä suomalaisia henkilöitä:
Avenida Paulista

Avenida Paulista on brasilialaisen São Paulon kaupungin tärkeimpiä katuja.
Katu avattiin vuonna 1891. Katu on 2,8 kilometriä pitkä ja se on kaupungin liike-elämän keskus.
Joulupukki pulassa

Joulupukki pulassa ("The Night They Saved Christmas") on vuonna 1984 julkaistu Jackie Cooperin ohjaama elokuva.
Juoni.
Öljy-yhtiö uhkaa räjäyttää joulupukin pajan, mutta lapset tulevat apuun.
Vastaanotto.
"Video-oppaassa" vuodelta 1995 Kari Hintikka antoi elokuvan Suomessa julkaistulle VHS-kasettiversiolle kaksi tähteä viidestä, mikä teoksen mukaan vastaa sanallista arviota ”keskinkertainen”. Hän kritisoi etenkin elokuvan visuaalisen toteutuksen köyhyyttä.
Joulupukki (elokuva)

Joulupukki ("Santa Claus: The Movie") on vuonna 1985 ensi-iltansa saanut Jeannot Szwarcin ohjaama lastenelokuva, jonka pääosissa nähdään Dudley Moore ja John Lithgow.
Juoni.
Ilkeä lelutehtailija uhkaa joulupukin yksinoikeutta tarinaansa, mutta lapsisankari rientää apuun.
Vastaanotto.
"Video-oppaassa" vuodelta 1995 Asko Alanen luonnehti elokuvaa ”typerryttävän tonttumaiseksi viihdespektaakkeliksi”. Hän antoi elokuvan Suomessa julkaistulle VHS-kasettiversiolle yhden tähden viidestä, mikä teoksen mukaan vastaa sanallista arviota ”huono”.
Denton (Texas)

Denton on Yhdysvaltain Texasin osavaltiossa sijaitseva kaupunki. Kaupungissa asui 139 869 ihmistä vuonna 2020.
Dentonissa sijaitsee Pohjois-Texasin yliopisto, jossa kirjoilla oli vuonna 2017 yli 38 000 opiskelijaa.
Vinum Intus

Vinum Intus on Alghazanthin kuudes studioalbumi, joka julkaistiin 1. tammikuuta 2011. Se nousi Suomen virallisen listan sijalle 43.